
A helyi önkormányzatok feladat- és hatáskörének változása a járások kialakulása tükrében, tekintettel egyes finanszírozási kérdésekre is

A dolgozatomban a helyi önkormányzatokat is érintő, a közelmúltban lezajlott közigazgatási reformok eredményeként bekövetkezett változásokat vizsgálom, elsősorban a feladat- és hatáskörök területén megvalósított átcsoportosítás szempontjából. A vizsgálat célja egyrészt a 2013. január 1-jével felállított járási hivatalokhoz telepített államigazgatási feladatok bemutatása és néhány problematikusabb terület (szociális igazgatás, köznevelés, egészségügy) kiemelésével a felmerülő problémák elemzése, másrészt a feladatellátáshoz kapcsolódó finanszírozási kérdések megvilágítása.
A kutatásom során olyan kérdések merültek fel, mint például: megfelelő-e az újonnan kialakított feladatmegosztás rendszere; hogyan hat az új szabályozás a feladatok finanszírozására; illetve ezekkel kapcsolatosan sérül-e az önkormányzati autonómia?
Miután megállapítottam, hogy a feladatmegosztás új rendszere sem feltétlenül képes a kitűzött célok (költséghatékony, egyszerű, ügyfélbarát közigazgatás) megvalósítására, fontosnak tartottam a lehetséges megoldást tartalmazó javaslatok megfogalmazását is.
Javaslatom szerint a közigazgatási reformok újragondolására van szükség, melynek során mindenekelőtt a szubszidiaritás elvét és egy hatékony finanszírozási háttér megteremtését tartom szem előtt tartandónak.



